नारायणस्तोत्रम्
नारायण नारायण जय गोविन्द हरे ॥	
नारायण नारायण जय गोपाल हरे ॥ ध्रु ॥	
करुणापारावार वरुणालयगम्भीर ॥ नारायण ॥ १॥	
घननीरदसङ्काश कृतकलिकल्मषनाश ॥ नारायण ॥ २॥	
यमुनातीरविहार धृतकौस्तुभमणिहार ॥ नारायण ॥ ३॥	
पीताम्बरपरिधान सुरकल्याणनिधान ॥ नारायण ॥ ४॥	
मञ्जुलगुञ्जाभूष मायामानुषवेष ॥ नारायण ॥ ५॥	
राधाधरमधुरसिक रजनीकरकुलतिलक ॥ नारायण ॥ ६॥	
मुरलीगानविनोद वेदस्तुतभूपाद ॥ नारायण ॥ ७॥	
बर्हिनिबर्हापीड नटनाटकफणिक्रीड ॥ नारायण ॥ ८॥	
वारिजभूषाभरण राजिवरुक्मिणीरमण ॥ नारायण ॥ ९॥	
जलरुहदलनिभनेत्र जगदारम्भकसूत्र ॥ नारायण ॥ १०॥	
पातकरजनीसंहर करुणालय मामुद्धर ॥ नारायण ॥ ११॥	
अघबकक्षयकंसारे केशव कृष्ण मुरारे ॥ नारायण ॥ १२॥	
हाटकनिभपीताम्बर अभयं कुरु मे मावर ॥ नारायण ॥ १३॥	
दशरथराजकुमार दानवमदसंहार ॥ नारायण ॥ १४॥	
गोवर्धनगिरिरमण गोपीमानसहरण ॥ नारायण ॥ १५॥	
शरयूतीरविहार सज्जनऋषिमन्दार ॥ नारायण ॥ १६॥	
विश्वामित्रमखत्र विविधपरासुचरित्र ॥ नारायण ॥ १७॥	
ध्वजवज्राङ्कुशपाद धरणीसुतसहमोद ॥ नारायण ॥ १८॥	
जनकसुताप्रतिपाल जय जय संसृतिलील ॥ नारायण ॥ १९॥	
दशरथवाग्धृतिभार दण्डकवनसञ्चार ॥ नारायण ॥ २०॥	
मुष्टिकचाणूरसंहार मुनिमानसविहार ॥ नारायण ॥ २१॥	
वालिविनिग्रहशौर्य वरसुग्रीवहितार्य ॥ नारायण ॥ २२॥	
मां मुरलीकर धीवर पालय पालय श्रीधर ॥ नारायण ॥ २३॥	
जलनिधिबन्धनधीर रावणकण्ठविदार ॥ नारायण ॥ २४॥	
ताटीमददलनाढ्य नटगुणविविधधनाढ्य ॥ नारायण ॥ २५॥	
गौतमपत्नीपूजन करुणाघनावलोकन ॥ नारायण ॥ २६॥	
सम्भ्रमसीताहार साकेतपुरविहार ॥ नारायण ॥ २७॥	
अचलोद्धृतिचञ्चत्कर भक्तानुग्रहतत्पर ॥ नारायण ॥ २८॥	
नैगमगानविनोद रक्षःसुतप्रह्लाद ॥ नारायण ॥ २९॥	
भारतीयतिवरशङ्कर नामामृतमखिलान्तर ॥ नारायण ॥ ३०॥	
। इति श्रीमच्छङ्कराचार्यविरचितं नारायणस्तोत्रं सम्पूर्णम् ।	

स्तोत्राणि